NYÍLT LEVÉL a Malév Zrt. felszámolója és munkáltatójának tulajdonosai részére
A felszámolás alá került Malév Zrt.-nél mind a munkavállalók, mind szakszervezetünk részéréről teljesen átláthatatlanok a történések. Mire jó? Kinek jó? Kinek az érdekét szolgálják például a legutóbb események? 

Legalább 600 háztartás áprilisi közüzemi, napközi, óvodai díjának, többeknek a törlesztő részlet kifizetése és az összes család minden napi megélhetése látszik kilátástalannak, mivel nincs válasz arra, hogy a márciusi járandóságukat megkapják-e a felmentett és a hónap során folyamatosan munkát végző munkavállalók?
A még dolgozó munkavállalók munkabér kifizetéséről szóló tájékoztatás helyett új munkaszerződési ajánlatot, és akinek eddig még nem adták át, ezzel együtt odaadták 2012.03.30-án a létszámleépítésben való érintettségéről szóló 2012.03.08.-i dátumú értesítést, hogy azt is írják alá.  

Szociális érzékenységgel, belátással, no meg a húsvét ünnepét tiszteletben tartó hozzá állással minden bizonnyal megoldható lenne, hogy az ünnep előtt megkapják a Malév Zrt. csődjével letaglózott munkavállalók a márciusra vonatkozó bérüket. 

Mind ezekkel együtt, egyre több a fehér folt a Malév titokzatos körülmények között indított felszámolása körül. Sorozatos bakik és kétségeket gerjesztő lépések tarkítják a csődeljárást.
Mivel a Malév államilag védett céggé avanzsált, hitelezők ellene nem is kezdeményezhettek volna csődeljárást. De mivel ez mégis megtörtént, a kiemelt státusz okán a véletlenszerűen elektronikus sorsolással kiválasztott felszámoló helyett, egy 100 %-os állami tulajdonban álló társaság, a Hitelintézeti Felszámoló Nonprofit Kft. került kijelölésre, illetve annak megjelenítője Dr. Varga Jenő lett megnevezve, mint felszámoló, és ebből eredően, ő a kizárólagos döntéshozó, valamint a felszámolásért is állítólag az egyetlen felelős. 
Szakszervezetünk a Gazdasági Szakemberek Szakszervezete (GSZSZ) több levéllel kereste meg a felszámolót, személyes találkozást is kezdeményeztünk nála közvetlenül, a felszámoló személyének megnevezése után 2012.02.15.-én. Arra éppen úgy nem jött válasz, mint a legutóbbi, a márciusi bérkifizetésre vonatkozó információt is kérő levelünkre. 
A Malév Zrt.-nél szelektív módokon fizetik ki az elbocsátott/ elbocsátásra váró dolgozókat, teljesen különböző alkukat kötnek, vélelmezésünk szerint nem a vonatkozó törvényeknek megfelelően.
Van, akit egyszerű "közös megegyezéses" felmondással zárnak el elmaradt, jogos bérköveteléseitől, másoknak mézesmadzagként más céghez (pl. ABC kft.) felvételt – kettős jogviszonyt - ígérnek, másoknál pedig olyan pénzeket is felvesznek a kifizetnivaló bérek közé, amelyek soha nem is képezték valós bérelemként a bérük részét.

Ilyen és hasonló okok kapcsán a Hitelintézeti Felszámoló Nonprofit Kft. felettes szervezeteinél, azaz tulajdonosainál a PÁSZF  ügyfélszolgálatán és a MNV Zrt., vezetőinél próbáltuk elérni, hogy gyakorolják ellenőrzési jogukat a Malév Zrt. felszámolási folyamatában. De mind két helyen elutasítást tapasztaltunk. 

A felszámoló és a megtartott vezetők, kedvük szerint tesznek - vesznek a Malév portáján, látható felügyelet nélkül és érthető, átlátható stratégia nélkül. Valamilyen okból az állami felügyelet nem működik. Nem akarják háborgatni a felszámoló tevékenységét. Igaz, jó tanácsok szerint lehetne panasszal fordulni a Hitelintézeti Felszámoló Nonprofit Kft. ügyvezetőjéhez, akit éppen a közeli hetekben cseréltek le a kft élén.  Esetleg kifogással, lehet fordulni a felszámoló munkáját illetően a cégbírósághoz, ha ugyan alaki, vagy egyéb kifogást nem támasztva ellene, annak benyújtását elfogadják a szakszervezet részéről. 
Mindezért a nyilvánosság útján igényeljük, hogy a 95 % állami tulajdonú Malév Zrt. felszámolása átláthatóan és nyilvánosság előtt történjen.  A munkavállalókkal a munka törvénykönyv szabályainak megfelelően, a valós esedékességnek megfelelő ütemben, tisztességesen és maradéktalanul számoljanak el, ha már földönfutóvá, a középosztálytól biztosan leszakadóvá tette őket a Malév Zrt. összeomlása.
Válaszukat várva, üdvözlettel a Malév cégcsoportnál működő GSZSZ ügyvezetése nevében: 
                                                                                                                     Kozek Adolfné elnök
